Христо Фотев
Септември

chitanka.info

Изпълнени със прости истини,

вървяхме в първите зари,

жените — малко по-замислени,

мъжете — много по-добри.

Красиви в хладното изгряване,

с което идваше деня,

познали бавното узряване

на устни, слънце и земя,

ний слушахме как пее в златото

на ясеновите листа

дъжда — последния на лятото

и първия на есента.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.